[pic] | KOMISIJA EVROPSKIH SKUPNOSTI |

Bruselj, 14.3.2006

COM(2006) 128 konč.

2000/0069 (COD)

SPOROČILO KOMISIJE EVROPSKEMU PARLAMENTU

v skladu z drugim pododstavkom člena 251(2) Pogodbe ES o Skupnem stališču Sveta o sprejetju Uredbe Evropskega parlamenta in Sveta o spremembi Uredbe Sveta (EGS) št. 3922/91 o uskladitvi tehničnih predpisov in upravnih postopkov na področju civilnega letalstva (EU-OPS)

2000/0069 (COD)

SPOROČILO KOMISIJE EVROPSKEMU PARLAMENTU

v skladu z drugim pododstavkom člena 251(2) Pogodbe ES o Skupnem stališču Sveta o sprejetju Uredbe Evropskega parlamenta in Sveta o spremembi Uredbe Sveta (EGS) št. 3922/91 o uskladitvi tehničnih predpisov in upravnih postopkov na področju civilnega letalstva (EU-OPS)

Ozadje

Datum predložitve predloga EP in Svetu(dokument COM(2000) [121] konč. – [2000/[0069]COD): | [24. marec 2000] |

Datum mnenja Ekonomsko-socialnega odbora: | [19.oktober 2000] |

Datum prvega mnenja Evropskega parlamenta, prva obravnava: | [18. januar 2001] |

Datum predložitve spremenjenega predloga EP in Svetu(dokument COM(2002) [30] konč. – [2000/[0069]COD) | [4. februar 2002] |

Datum drugega mnenja Evropskega parlamenta, prva obravnava: | [3. september 2002] |

Datum predložitve pregledanega spremenjenega predloga EP in Svetu(dokument COM(2004) [73] konč. – [2000/[0069]COD): | [12. februar 2004] |

Datum delnega političnega sporazuma Sveta (kvalificirana večina): | [10. december 2004] |

Datum sprejetja skupnega stališča: | [9. marec 2006] |

1. CILJ PREDLOGA KOMISIJE

1.1. Pri pripravi drugega svežnja ukrepov za liberalizacijo letalstva leta 1989 sta se Svet in Komisija sporazumela, da bi morala politika Skupnosti za zračni promet prav tako vključevati usklajevanje ureditvenega okvira, ki velja za civilno letalstvo, da se ohrani visoka raven letalske varnosti in zagotovi pravična konkurenca med letalskimi prevozniki. V ta namen je Skupnost sprejela Uredbo 3922/91 o uskladitvi tehničnih predpisov in upravnih postopkov na področju civilnega letalstva, da se vzpostavijo in posodabljajo usklajeni predpisi za načrtovanje, izdelavo, uporabo in vzdrževanje zrakoplovov ter za osebje in organizacije, ki sodelujejo pri teh nalogah.

1.2. Marca 2000 je Komisija Svetu predložila predlog za spremembo zadevne uredbe, da se vključijo operativni predpisi, s katerimi se zagotovi uporaba zrakoplovov pod zadovoljivimi varnostnimi pogoji[1]. Ti predpisi, ki se uporabljajo za vse letalske prevoznike, temeljijo na predpisih, ki so jih sestavili Združeni letalski organi (JAA)[2].

1.3. Ker prvi predlog za spremembo Uredbe 3922/91 v Svetu ni naletel na odobravanje, je februarja 2004 Komisija predložila spremenjen predlog za spremembo Uredbe 3922/91 , zlasti za to, da je upoštevala pripombe, ki sta jih imela Svet in Parlament pri obravnavi začetnega predloga.

1.4. S tem je novi predlog Komisije vključeval minimalne zahteve [3] za kabinsko osebje , ki sedaj mora biti licencirano, kot je že praksa v Združenih državah in kar je zahtevalo zadevno osebje in del industrije. Te minimalne zahteve bi z višjimi standardi glede osebja morale izboljšati letalsko varnost. Poleg tega bi morale olajšati njihovo mobilnost na popolnoma liberaliziranem trgu zračnega prometa.

1.5. Novi predlog Komisije je prav tako vključeval shemo omejitve časa letenja (FTL) za letalsko osebje , kot je to zahteval Evropski parlament, ki je bil zaskrbljen zaradi razlik med državami v zvezi s tem. Pravzaprav so bili združenja poklicnih pilotov in več letalskih prevoznikov zelo kritični do teh razlik, ki ogrožajo varnost in vplivajo na običajni potek konkurence:

- več raziskav letalskih nesreč je pokazalo, da je bila utrujenost osebja eden od dejavnikov, ki je prispeval k nesreči;

- nacionalni predpisi glede časa letenja so v nekaterih primerih ohlapni in omogočajo letalskim prevoznikom, da osebje dela nadure, kar pa ogroža varnost in je v škodo družbam, ki uporabljajo strožje zakone.

Določbe glede časa letenja, ki so zajete v predlogu Komisije, so predstavljene v obliki minimalnih zahtev, ki jih lahko države članice naredijo še strožje. Poleg tega pa so dovolj prožne, da lahko upoštevajo posebne nacionalne okoliščine.

2. PRIPOMBE GLEDE SKUPNEGA STALIŠČA

2.1. V svojem skupnem stališču Svet navaja, da je bila sprememba, ki jo je predlagal Evropski parlament, z manjšimi popravki popolnoma upoštevana. Komisija se strinja, da z vključitvijo manjših prilagoditev besedilo skupnega stališča Sveta zagotavlja, da je cilj, ki ga je želel Parlament s spremembami doseči, dosežen.

2.2. Komisija se strinja s skupnim stališčem Sveta in sprejema pripravljenost Sveta, da se strinja s pomembnejšimi načeli predloga Komisije, medtem ko v nekaterih točkah spreminja besedilo zaradi potrebe po večji jasnosti in poenostavitvi, da se olajša razumljivost besedila.

2.3. Glede vsebine členov:

- Svet je naredil nekaj sprememb v zvezi z določbami o prožnosti iz člena 8, zlasti v odstavku 4, kjer je Svet razširil posebne pravice za države članice, da sprejmejo ali ohranijo določbe glede zelo omejenega števila OPS (tehničnih predpisov in upravnih postopkov na področju civilnega letalstva), dokler ne bodo na ravni Skupnosti vzpostavljeni splošni predpisi, ki bodo temeljili na znanstvenem znanju in najboljši praksi. Komisija meni, da je kompromis sprejemljiv, zlasti ker je način izpolnjevanja zahtev na tem področju lahko različen, ne da bi s tem ogrožali stopnje varnosti. Poleg tega je Komisija sedaj predložila nov predlog[4], s katerim je zaupala Evropski agenciji za varnost v letalstvu (EASA) nalogo, da določi izvedbene predpise za vsa ta področja.

- V členu 8a Svet predlaga, da morajo biti določbe poddela Q (omejitev časa letenja) in po potrebi poddela O (kabinsko osebje) Priloge III ovrednotene z znanstvenega in zdravstvenega stališča v obdobju treh let po začetku veljavnosti Uredbe. Poleg tega stališče Sveta nalaga Evropski agenciji za varnost v letalstvu (EASA) odgovornost, da izpelje te naloge in da po potrebi pomaga Komisiji pri pripravi predlogov za spremembo tehničnih predpisov poddela Q. To je za Komisijo sprejemljivo, saj ustreza njeni vzporedni pobudi ( glej zgoraj ), da razširi pristojnosti, ki pripadajo Agenciji.

- Svet navaja, da bi glede na čas, ki je potreben za prilagoditev novim tehničnim predpisom, morale države članice uporabiti Prilogo III, ki začne veljati 18 mesecev po začetku veljavnosti te uredbe (in ne 6 mesecev, kot je predlagala Komisija). Komisija lahko sprejme ta kompromis.

- V sami Prilogi III je Svet zaradi jasnosti in večje natančnosti besedila prav tako naredil nekaj sprememb, da besedilo popolnoma ustreza JAR–OPS 1 spremembi 8. Za Komisijo je to sprejemljivo.

2.4. Komisija se strinja se stališčem, ki je bilo izraženo v skupnem stališču Sveta, da je zaradi naprednih tehnik in spreminjajočih se okoliščin na področju modernega letalstva in ob upoštevanju dolgotrajnih medinstitucionalnih posvetovanj, ki so potrebna za dokončanje sedanjega besedila, Prilogo III že sedaj mogoče izboljšati v določenih točkah. Toda dolgotrajno delo na tem obsežnem besedilu je sedaj obrodilo sadeže in besedilo je mogoče finalizirati tako, kot je.

2.5. V tem pogledu Komisija še enkrat obljublja, da bodo njene službe čim prej po začetku veljavnosti Uredbe začele delati na piljenju in posodabljanju besedila s postopkom komitologije, kjer se bo prav tako razmislilo o proaktivnih predlogih za spremembe, ki so jih že predlagale nekatere države članice.

Sklepne ugotovitve

Komisija potrjuje, da je skupno stališče, sprejeto dne 9.3.2006, v veliki meri enako mnenju Evropskega parlamenta ob prvi obravnavi. Komisija prav tako ceni, da je Svet po dolgih razpravah dosegel občuten in uravnotežen kompromis. Komisija je zato pripravljena sprejeti skupno stališče.

IZJAVA KOMISIJE

Komisija je skupaj s Svetom ob sprejemu skupnega stališča podala izjavo (glej Prilogo I).

PRILOGA

Izjava Komisije in Sveta glede člena 8a

Komisija je predložila predlog Evropskemu parlamentu in Svetu o spremembi Uredbe Evropskega parlamenta in Sveta (ES) št. 1592/2002 o skupnih predpisih na področju civilnega letalstva in ustanovitvi Evropske agencije za varnost v letalstvu, da razširi svoj obseg delovanja na letalske operacije in licenciranje osebja. Odločitev o tem predlogu bo omogočila Evropski agenciji za varnost v letalstvu, da izvede ovrednotenje iz člena 8a. Svet se obvezuje, da bo predlog imel pri pregledu prednost.

[1] Ti operativni predpisi zadevajo certifikat izvajalca, obratovanje in vzdrževanje zrakoplova ter usposabljanje letalskega osebja.

[2] Združeni letalski organi so zveza nacionalnih letalskih organov 37 evropskih držav, vključno s 25 državami članicami EU, ki je bila ustanovljena za usklajevanje zahtev letalske varnosti.

[3] Minimalne zahteve lahko dopolnijo države članice, ki lahko sprejmejo strožje zahteve. Za kabinsko osebje minimalne zahteve vključujejo starost, telesno pripravljenost in strokovno usposobljenost.Minimalne zahteve lahko npr. določajo minimalno usposobljenost ali minimalno starost. Toda države članice lahko določijo strožje predpise (zahtevajo večjo usposobljenost ali povečajo starostno mejo). Prav tako lahko minimalne zahteve določajo minimalni čas počitka osebja, ki ga države članice lahko podaljšajo, toda ne skrajšajo, ali maksimalni čas letenja. Nacionalni predpisi, ki bi omogočali daljši maksimalni čas letenja, bi bili nezdružljivi z že določenimi predpisi, medtem ko bi nacionalni predpisi, ki bi omogočali krajši maksimalni čas letenja, bili združljivi.

[4] Predlog za Uredbo Evropskega parlamenta in Sveta o spremembi Uredbe (ES) št. 1592/2002 z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu (dokument COM(2005)[579] konč. – [2005]/[0228]COD)